**Pridi h Kolegicam v Kranj in spoznaj svojo novo mentorico!**

Ali končuješ študij, pa še ne veš, kaj oz. kje boš delala potem? Si iskalka prve zaposlitve in potrebuješ nekaj pomoči pri vstopu na trg dela?

**Kolegice te vabimo, da se prijaviš tukaj:** [**https://app.nefiks.si/activity/1082**](https://app.nefiks.si/activity/1082) **in jesen 2018 preživiš v naši družbi.**

Odločitve na svoji poti moraš seveda sprejeti sama, vendar to ne pomeni, da ti pri tvojem poklicnem razvoju ne moremo pomagati tudi mi!

**Si si kdaj želela mentorice?**

Starejše uspešne ženske, ki je nekoč stala na tvojem mestu, v tvojih čevljih, danes pa je na svojem področju poklicnega delovanja priznana in suverena?

V Kranju odpiramo nova mesta za udeleženke v projektu Kolegice. Sodelovanje pomeni, da ti lahko pomagamo najti mentorico, ki je na poti do svojega kariernega razcveta zasledovala podobne cilje kakor ti.

**Na kratko o Kolegicah**

Na Zavodu Nefiks želimo mladim ženskam − eni izmed najbolj ranljivih skupin na trgu dela − pomagati pri pridobitvi novih kariernih izkušenj. To je bila osnova, na podlagi katere se je leta 2012 rodil projekt Kolegice, ki ga od takrat naprej leto za letom uspešno razvijamo v lokalnem okolju. Delovanje projekta je na praktični ravni zasnovano na podlagi neposrednega pretoka znanja med starejšo uspešno žensko in mlado iskalko zaposlitve, ki je šele na začetku svoje poti.

Pred srečanji z mentorico se skupina deklet najprej dobiva na sproščenih, a strokovno vodenih tedenskih srečanjih, na katerih udeleženke v družbi svojih vrstnic razvijajo svoj karierni načrt. Poleg tega skupaj načrtujejo dogodke, s katerimi želijo širšo javnost opozoriti na problematiko zaposlovanja mladih žensk, spodbuditi lastno zaposljivost in zaposljivost drugih žensk ter odgovorne organe pozvati k ukrepanju.

**Če imaš za nas še kakšno vprašanje, nas kontaktiraj na** [**kolegice@nefiks.si**](mailto:kolegice@nefiks.si)**.**

Me se že veselimo, da prideš med nas!

Ekipa Kolegic in Zavod Nefiks

Projekt Kolegice v Kranju podpirata Urad RS za mladino in Kovačnica.